Mikkel Dencker (DF), 2012-05-10:
Lovforslaget her er endnu et i rækken af lovforslag, som skal udmønte energiaftalen, som blev indgået den 22. marts.
Det er en aftale, som vi i Dansk Folkeparti har valgt at gå ind i af flere grunde.
Først og fremmest handler det om, at vi ønsker at få indflydelse på en aftale, som omfatter enorme beløb, og som har indflydelse på alle danskeres økonomi.
Derfor er det vigtigt for os at deltage i aftalen for både at have indflydelse på aftalens indhold og ikke mindst den lange række af udmøntninger, der kommer i løbet af aftalens løbetid, og fordi aftalen her trækker i retning af et Danmark, som også i fremtiden vil være uafhængigt af import af energi fra udlandet.
Med lovforslaget her er turen så kommet til støtten til vindmøller på land.
For vindmøller gælder, at der her er en årelang tradition for, at disse støttes med ganske anselige beløb.
Nu kan vi i Dansk Folkeparti godt lide at støtte danske traditioner, men det her er måske en af undtagelserne.
Det er i hvert fald en støtte, som vi i Dansk Folkeparti har været ret kritiske over for i tidens løb.
I tilfældet her går det heldigvis i den rigtige retning.
Energiaftalen lægger ganske vist op til, at støtten til vindmøller på land fastholdes på 25 øre pr. kilowatt-time, men der indbygges den mekanisme, at tilskuddet aftrappes, når markedsprisen på elektricitet stiger, så markedsprisen og støtten tilsammen ikke kan overstige 58 øre.
Det betyder, at støtten helt bortfalder, hvis den rene markedspris på et tidspunkt når 58 øre eller derover.
Det er absolut et skridt i den rigtige retning, at vi får en aftrapningsordning af den slags.
Lovforslaget indeholder også en ændring af rammebetingelserne for biogas, som er aftalt i energiaftalen.
Det sker bl.a. ved, at den eksisterende støtte til biogas til kraft-varme-produktion også gives til biogas, som leveres til naturgasnettet.
Desuden gives der yderligere støtte på henholdsvis 26 kr. og 10 kr. pr. gigajoule, som gives til al anvendelse af biogas.
Sidstnævnte slags støtte er begge midlertidige ordninger, af hvilke den ene aftrappes øre for øre, når naturgasprisen stiger, og den anden aftrappes med 2 kr. årligt fra 2016 og dermed er helt væk igen i 2020.
Jeg vil godt understrege, at det normalt ikke er Dansk Folkepartis politik at yde statsstøtte til energiprojekter.
I tilfældet biogas er der dog en god grund til det, for når det gælder biogas, er det vigtigt at udvikle denne produktion, så den på et tidspunkt kan erstatte den traditionelle naturgas.
Forholdene er, at de forekomster af naturgas, som Danmark i dag nyder godt af, vil løbe tør inden for en ukendt årrække, og hvis ikke vi tilvejebringer alternativer, kommer vi til at importere gas i stedet for.
Det kan politisk være et problem, hvis vi bliver afhængige af import af gas fra ustabile eller ligefrem fjendtlige regimer.
Det er vigtigt for Dansk Folkeparti, at der ikke ensidigt satses på vindkraft, men at andre energiformer også udvikles, og vi har jo i Danmark et stort potentiale for bølgekraft, som der absolut kan arbejdes videre på bliver udnyttet.
Derfor er vi i Dansk Folkeparti glade for, at vi med energiaftalen her har været med til at kunne videreføre den pulje, og indtil videre er det så for yderligere 4 år. Så jeg skal sige, at vi kan støtte lovforslaget her.